MouseOver Button Wizard
Det gir en fin virkning når en knapp lyser opp når musemarkøren beveger seg over den. Denne lille, lekre effekten får du raskt og enkelt på hjemmesiden din ved å bruke MouseOver Button Wizard.

Programmet starter av seg selv når det er ferdig installert, hvis du ikke har fjernet noen haker.

I programmets hovedvindu har du nå muligheten til å skrive inn banene til de stedene hvor du har de ulike bildene av den knappen du vil lage. I det øverste feltet skriver du altså banen til det første bildet av knappen (med sitt opprinnelige utseende). Deretter skriver du inn banen til det bildet som skal vise knappen slik den ser ut når musen er over den. I det tredje vinduet skriver du inn banen til bildet som skal vises når knappen er trykket inn.

I feltet Button Link skriver du inn lenken knappen skal vise til. Under dette har du muligheten til å skrive inn en hjelpetekst. I feltet Target kan du velge om lenken skal åpnes i samme leservindu (_self) eller i et nytt vindu (_blank). Når du er ferdig, klikker du på Button Preview. Er du fornøyd med resultatet, klikker du på Finish. Deretter genererer programmet koden i to vinduer. Nå kan du klikke der det står Copy Text To Clipboard for å få kopiert teksten til utklippstavlen. Deretter kan du sette den inn i html.

Du kan alltid gå ut av programmet ved å velge File og deretter Exit.